Document ID: 32004D0764

ΑΠΌΦΑΣΗ ΤΗΣ ΕΠΙΤΡΟΠΉΣ
της 22ας Οκτωβρίου 2004
για την παράταση της προθεσμίας για την τοποθέτηση ενωτίων σε ορισμένα βοοειδή που εκτρέφονται σε φυσικά καταφύγια στις Κάτω Χώρες
[κοινοποιηθείσα υπό τον αριθμό Ε(2004) 4013]
(Το κείμενο στην ολλανδική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2004/764/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1760/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, για τη θέσπιση συστήματος αναγνώρισης και καταγραφής των βοοειδών και την επισήμανση του βοείου κρέατος και των προϊόντων με βάση το βόειο κρέας, καθώς και για την κατάργηση του κανονισμού (ΕΚ) αριθ. 820/97 του Συμβουλίου (1), και ιδίως το άρθρο 4 παράγραφος 2,
το αίτημα που υπέβαλαν οι Κάτω Χώρες,
Εκτιμώντας τα ακόλουθα:
(1)
Οι Κάτω Χώρες ζήτησαν να παραταθεί σε δώδεκα μήνες η προθεσμία για την τοποθέτηση των ενωτίων στα βοοειδή που βρίσκονται σε φυσικά καταφύγια, λόγω πρακτικών δυσκολιών.
(2)
Τα εν λόγω ζώα εκτρέφονται κατά κύριο λόγο για σκοπούς σχετικούς με την προστασία της φύσης και τη διατήρηση του τοπίου και όχι για παραγωγή. Εκτρέφονται σε συνθήκες εκτατικής εκμετάλλευσης και ελεύθερης βοσκής όπου οι μόσχοι μένουν πάντα κοντά στη μητέρα τους.
(3)
Δικαιολογείται να ληφθεί υπόψη το αίτημα των Κάτω Χωρών, εφόσον η παράταση της προθεσμίας δεν επηρεάζει την ποιότητα των πληροφοριών που παρέχονται από την ολλανδική βάση δεδομένων για τα βοοειδή και εφόσον δεν πραγματοποιείται καμία μετακίνηση των εν λόγω ζώων χωρίς να τοποθετηθούν ενώτια στα ζώα.
(4)
Στην περίπτωση ζώων στα οποία δεν έχουν τοποθετηθεί ενώτια μέχρι την ηλικία των έξι μηνών, η ταυτότητα της μητέρας πρέπει να επαληθεύεται με δοκιμή DNA. Εάν ληφθεί υπόψη αυτή η πρόσθετη εγγύηση, η προθεσμία για την τοποθέτηση ενωτίων δεν μπορεί να υπερβαίνει τους δώδεκα μήνες.
(5)
Η παρέκκλιση αυτή θα πρέπει να περιοριστεί αυστηρά σε μικρό αριθμό εκμεταλλεύσεων στις οποίες έχει δοθεί ξεχωριστή έγκριση, σύμφωνα με καθορισμένα κριτήρια, για να λειτουργούν ως φυσικά καταφύγια και οι οποίες έχουν κοινοποιηθεί στην Επιτροπή.
(6)
Οι ολλανδικές αρχές αναλαμβάνουν να μην επεκτείνουν την εν λόγω παρέκκλιση στο σύστημα αναγνώρισης και καταγραφής των βοοειδών.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής του Ευρωπαϊκού Γεωργικού Ταμείου Προσανατολισμού και Εγγυήσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι Κάτω Χώρες μπορούν να παρατείνουν σε δώδεκα μήνες την προθεσμία του άρθρου 4 παράγραφος 2 του κανονισμού (ΕΚ) αριθ. 1760/2000 για την τοποθέτηση ενωτίων στους μόσχους που εκτρέφονται σε ορισμένα φυσικά καταφύγια υπό την προϋπόθεση ότι πληρούνται όλοι οι όροι της παρούσας απόφασης.
Η εν λόγω παράταση δεν επηρεάζει την ποιότητα των πληροφοριών που παρέχονται από την ηλεκτρονική βάση δεδομένων.
Άρθρο 2
1. Η παράταση που προβλέπεται στο άρθρο 1 δίδεται όταν συντρέχουν όλες οι προϋποθέσεις που αναφέρονται στις παραγράφους 2 έως 5.
2. Τα ζώα γεννιούνται σε φυσικό καταφύγιο που έχει εγκριθεί από την αρμόδια αρχή σύμφωνα με το άρθρο 3.
3. Η γέννηση κάθε μόσχου αναφέρεται στην αρμόδια αρχή εντός χρονικού διαστήματος που θα καθορίσουν οι Κάτω Χώρες σύμφωνα με το άρθρο 7 παράγραφος 1 του κανονισμού (ΕΚ) αριθ. 1760/2000.
4. Τα ενώτια τοποθετούνται προτού οι μόσχοι γίνουν δώδεκα μηνών.
5. Σε καμία περίπτωση τα ζώα δεν μπορούν να μετακινηθούν από το φυσικό καταφύγιο εάν δεν φέρουν ενώτια σήμανσης.
6. Για τους μόσχους στους οποίους τοποθετούνται ενώτια μετά την ηλικία των έξι μηνών, η ταυτότητα της μητέρας επαληθεύεται βάσει δοκιμής DNA κατά την τοποθέτηση των ενωτίων.
Άρθρο 3
1. Η αρμόδια αρχή μπορεί, για τους σκοπούς της παρούσας απόφασης, να εγκρίνει φυσικά καταφύγια εάν πληρούν τους ακόλουθους όρους:
α)
το φυσικό καταφύγιο είναι εκμετάλλευση όπου τα ζώα εκτρέφονται κατά κύριο λόγο για σκοπούς σχετικούς με την προστασία της φύσης και τη διατήρηση του τοπίου·
β)
το φυσικό καταφύγιο έχει έκταση τουλάχιστον 100 εκτάρια·
γ)
η πραγματική πυκνότητα του ζωικού κεφαλαίου είναι μικρότερη των 0,5 ζώων για ζώα ηλικίας άνω των δώδεκα μηνών ανά εκτάριο, κατά μέσο όρο ετησίως·
δ)
η μέθοδος εκτροφής η οποία εφαρμόζεται είναι η απολύτως εκτατική μέθοδος, σε ελεύθερη βοσκή και οι μόσχοι πρέπει να παραμένουν δίπλα στη μητέρα τους.
2. Ο χαρακτηρισμός μιας εκμετάλλευσης ως εγκεκριμένο φυσικό καταφύγιο στο οποίο έχει χορηγηθεί παράταση της προθεσμίας για την τοποθέτηση ενωτίων δηλώνεται σαφώς στην ηλεκτρονική βάση δεδομένων για τα βοοειδή.
3. Η αρμόδια αρχή κοινοποιεί στην Επιτροπή τον κατάλογο των φυσικών καταφυγίων που εγκρίθηκαν σύμφωνα με την παράγραφο 1.
Άρθρο 4
Η παρούσα απόφαση απευθύνεται στο Βασίλειο των Κάτω Χωρών.
Βρυξέλλες, 22 Οκτωβρίου 2004.

Labels: 20
3
6
12
18